VDS sklep Pdp 735/2000
Sodna praksa Višjega delovnega in socialnega sodišča, 2000-06-02

Oddelek za individualne in kolektivne delovne spore

Po določbi 5. odstavka 180. člena ZPP/99 je sodišče dolžno odločiti o oprostitvi plačila sodnih taks takoj, najkasneje pa v 15 dneh, zato sodišče ne raziskuje premoženjskega stanja tožeče stranke po uradni dolžnosti, temveč o oprostitvi plačila sodnih taks odloči na podlagi dokazov, ki jih je stranka že pravočasno predložila.

1. Pritožba zoper sklep o vrnitvi v prejšnje stanje se zavrne in se potrdi sklep sodišča prve stopnje.

2. Pritožba zoper sklep o zavrnitvi predloga za oprostitev plačila sodnih taks se zavrne in se potrdi sklep sodišča prve stopnje.

Tožnica je v svoji tožbi z dne 28.1.2000 predlagala oprostitev plačila sodnih taks. Prvostopno sodišče je njen predlog s sklepom zavrnilo, ker je ugotovilo, da k predlogu ni predložila dokazil o svojem premožnjskem stanju in premoženjskem stanju svoje družine.

V zvezi z gornjim sklepom je tožnica predlagala vrnitev v prejšnje stanje, podredno pa vložila pravočasno pritožbo in istočasno tudi predložila dokaze o svojem premoženjskem stanju. Prvostopno sodišče je njen predlog za vrnitev v prejšnje stanje kot neutemeljen zavrnilo z utemeljitvijo, da bi že v predlogu za oprostitev plačila sodnih taks tožnica lahko zaprostila za podaljšanje roka za predložitev potrebne dokumentacije, kolikor le-te ni uspela pravočasno pribaviti.

Tudi zoper ta sklep je vložila tožnica pravočasno pritožbo in povdarjala, da bi moralo sodišče upoštevati, da je bila vezana na kratek prekluzivni rok za vložitev tožbe, njen pooblaščenec pa je zastopanje prevzela šele tik pred iztekom tega roka.

Pritožbeno sodišče soglaša, da v tem primeru niso bili podani pogoji za vrnitev v prešnje stanje in se v tej zvezi v celoti sklicuje na obrazložitev izpodbijanega sklepa sodišča prve stopnje. V pritožbi tožnica ni navedla nobenih novih dejstev, ki bi lahko pogojevala drugačno odločitev.

Pritožbeno sodišče v celoti soglaša tudi z vsebino in razlogi izpodbijanega sklepa o zavrnitvi predloga za oprostitev plačila sodnih taks. Ker pritožbeno sodišče zakonitost sklepa prvostopnega sodišča presoja glede na razmere ob njegovi izdaji, v okviru tega postopka ne more upoštevati naknadno predloženih listin o tožničinem premoženjskem stanju. Ta dokumentacija bi lahko bila uporabljena le ob novem predlogu za oprostitev plačila sodnih taks v zvezi s kasnejšimi pravdnimi dejanji v tem postopku. Ob tem pritožbeno sodišče še dodatno opozarja tudi na določbo 5. odst. 180. člena ZPP/99, ki določa, da je o predlogu v tožbi za oprostitev plačila sodnih taks sodišče dolžno odločiti takoj, najkasneje pa v 15-ih dneh. Tudi iz te določbe torej izhaja, da sodišče ne raziskuje premoženjskega stanja stranke po uradni dolžnosti, temveč o oprostitvi plačila sodnih taks odloči na podlagi dokazov, ki jih stranka pravočasno predloži.

Glede na povedano je pritožbeno sodišče obe pritožbi kot neutemeljeni zavrnilo in potrdilo oba izpodbijana sklepa.

ZST člen 13,  13/2,  13,  13/2.  ZPP člen 180,  180/5,  180,  180/5.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.